Author: zdeno.kmetek
Last saved by: Babiaková Lýdia
Company: MŠSR

Správa zo zahraničnej pracovnej cesty

1. Účastník ZPC

Meno:						Mgr. Lýdia Babiaková
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport 
                                                                       Stromová 1, 813 30 Bratislava
Pracovné zaradenie:		štátna radkyňa 
Znalosť jazykov:                                            anglický jazyk 

2. Zahraničná pracovná cesta 

Štát: 						Belgicko
Mesto:						Brusel
Vykonaná v dňoch: 				05.-06.11.2014
Prijímajúca organizácia: 			Rada Európskej únie, generálny sekretariát                                                                     
Účel cesty:					Zasadnutie pracovnej skupiny pre šport Rady  
                                                                       Európskej únie (Rada EÚ)
Spôsob financovania: 		            Ministerstvo školstva, vedy, výskumu 
                                                                       a športu SR a Rada EÚ.    

3. Rámcový program pobytu
05.11.2014
príchod do Bruselu neskoro večer
06.11.2014 
10.00 h začiatok zasadnutia
Témy:
Schválenie agendy
Informácie predsedníctva EÚ (IT PRES)
Informácie Komisie
Návrh záverov Rady o športe ako motore inovácií a hospodárskeho rastu 
     - finalizácia (14865/14 SPORT 44 SOC 742 RECH 417 IND 306 COMPET 593)
Príprava na novembrové zasadnutie Rady EÚ – diskusia na tému“ Šport a pohybové aktivity v školskom veku“
Rôzne

4. Všeobecné informácie k problematike
Na úvod bol schválený program zasadnutia, v ktorom bolo pozmenené poradie rokovacích bodov. Informácie Komisie boli presunuté na záver zasadnutia. Predsedajúci z IT PRES poskytol informácie prítomným o nastávajúcich podujatiach v rámci talianskeho predsedníctva v rade EÚ (ďalej len „predsedníctvo“). Taliansky olympijský výbor uskutoční dňa 12.12.2014 seminár na tému šport a spravodlivosť. Športové fórum, ako pôda na stretnutie s partnermi z mimovládnej športovej sféry, sa uskutoční  v dňoch 01.-02.12.2014 v Miláne. Následne sa uskutoční neformálne stretnutie riaditeľov športu EÚ (02.-03.12.2014). Jeden z hlavných bodov diskusie bude otázka komplementárnosti amatérskeho a súťažného športu a možnosti ich vzájomného prepojenia, aj prostredníctvom budovania multišportových a multifunkčných športových centier. Na zasadnutí sa predkladali posledné pripomienky k finalizácii dokumentu EÚ, ktorý bude predložený na schválenie ministrom športu EÚ na nadchádzajúcom, novembrovom zasadnutí Rady EÚ - Závery o športe ako hnacom motore inovácie a hospodárskeho rastu, ktoré riešia príspevok športu k ekonomike EÚ. V súvislosti s témou záverov rády IT PRES navrhuje na zasadnutí rady uskutočniť aj štrukturovaný dialóg s predstaviteľmi vybraných športových organizácií, najvýznamnejších na medzinárodnej športovej scéne. Dialóg sa zameria na tému inovácií v športe a významu športu na hospodársky rast krajín a zamestnanosť,  so zreteľom na možnosti spájania organizácií, podnikateľských subjektov a iných organizačných foriem v športe do tzv. „clustorov“. Tieto by mali podporiť vo väčšej miere podnikanie a zvýšiť zamestnanosť v sektore športu. Zároveň IT PRES predložilo na pripomienkovanie dve otázky na diskusiu ministrov na rade na tému „Šport a pohybové aktivity v školskom veku“. Otázky k diskusii boli schválené s jedným návrhom na zmenu slova v druhej otázke. Slovné spojenie „v školskom veku“ bolo spresnené ako vek detí povinnej školskej dochádzky.
V závere zasadnutia riaditeľ odboru športu Európskej komisie informoval, že od budúceho roka sa spustí zastrešujúci projekt EÚ pod názvom „Európsky týždeň športu“, ktorý bude prebiehať každý rok, vždy v druhý septembrový týždeň. Členské štáty EÚ si budú pod týmto názvom realizovať  aktivity, podujatia, ktoré už tradične majú. Ide o športové a pohybové aktivity pre verejnosť na národnej a regionálnej úrovni, ktoré majú podporiť myšlienku HEPA – zdraviu prospešné pohybové aktivity, t.j. uvedomenie si dôležitosti pravidelného pohybu na zdravie človeka a vytvorenia si návykov pravidelného športovania v rámci zdravého životného štýlu, najmä detí a mládeže. Tento projekt bude podporený aj z prostriedkov EÚ, konkrétne z rozpočtu pre šport v rámci programu Erasmus+. Na podporu Európskeho týždňa športu je alokovaných 70 tis. eur na každú krajinu, ktorá o to požiada. Okrem toho z programu Erasmus+ z kapitoly šport si predsedajúca krajina v Rade EÚ môže čerpať podporu na vzdelávacie aktivity (konferencie, semináre a pod.) v rámci svojho predsedníctva. Na tento účel je možné čerpať 250 tis. eur počas jedného predsedníctva EÚ (s podielom EÚ – 80%). Prvýkrát sa spolufinancovali aktivity predsedníctva počas gréckeho predsedníctva v Rade EÚ, v prvom polroku 2014. 
Zasadnutie Rady EÚ – agenda športu sa uskutoční 25. novembra 2014 v Bruseli, ktorému bude predchádzať zasadnutie COREPER 1.

6. Závery a odporúčané závery 
-  Podporovať a zjednodušiť prístup k udržateľnému financovaniu a fungovanie podnikateľského prostredia v športe a priemyselných odvetviach súvisiacich so športom.
- Zabezpečiť podmienky na vytvorenie prostredia priaznivého pre rozvoj technologických inovácií v oblasti športu a podporovať šport ako zdroj rastu a zamestnanosti v príslušných odvetviach
- Pokračovať v implementovaní iniciatív zameraných na podporu športových a pohybových aktivít, najmä detí a mládeže
- Pripraviť podklady na diskusiu ministrov na nadchádzajúcom novembrovom zasadnutí rady.

7. Osobitne vyhodnotený očakávaný prínos ZPC
SR ako členský štát EÚ sa priamo zúčastňuje na rokovaní pracovnej skupiny v rámci športovej agendy EÚ a má takto možnosť ovplyvniť tvorbu športovej politiky na európskej a národnej úrovni. Zároveň, v spolupráci s predstaviteľmi Stáleho zastúpenia SR v Bruseli pripravuje podklady pre ministra na rokovania Rady EÚ v rámci agendy „Šport“. 

8. Spôsob zverejnenia výsledkov ZPC, prenos získaných informácií
Informácie o rokovaniach boli postúpené v rámci sekcie štátnej starostlivosti o šport a zverejnené na internetovej stránke MŠVVŠ SR.

Súhlasím so zverejnením správy na internete.

Bratislava 25.11.2014
		
Správu vypracovala: Mgr. Lýdia Babiaková 			

Správu schválili: 

Ing. Ladislav Čambal – GR SŠSŠ   ..............................................     

Ing. Elena Malíková – RO VMSŠ  ...............................................